
Hjertet har sine grunner
forstanden ikke kjenner til

Blaise Pascal


I ain’t lookin’ to compete with you
Beat or cheat or mistreat you
Simplify you, classify you
Deny, defy or crucify you
All I really want to do
Is, baby, be friends with you

Bob Dylan


Til alle mine,
levende og døde


Hun snudde ryggen til ham, bluferdig, som om det spilte noen rolle nå lenger, og lot skjørtet falle ned, dro av seg trusen og la seg på ryggen på det gamle, grå lakenet, trakk koften tett rundt overkroppen, dro knærne oppover, knep øynene sammen og spredde de hvite, runde lårene sine.

– Jeg er klar, hvisket hun.

Han satte seg på huk foran henne, åpnet flasken med hjemmebrent med stive fingre og lot den klare væsken sildre nedover den lange, skjeve strikkepinnen.


PARIS, OKTOBER

Alex følte seg nesten glad – han hadde ei skikkelig flaske vin igjen fra kvelden før, kjøpt for noen euro han hadde fått i lua da han sto og slo lyriske og forholdsvis edruelige triller foran utgangen til metrostasjonen nede ved elven og det majestetiske rådhuset. Han hadde lagt hele sjela si i det, kjent stemmebåndene vibrere i takt med hjerterøttene til Léo Ferrés Avec le temps. Med tiden går alt over. Om og om igjen, som om han prøvde å overbevise seg selv om det. Noen hadde faktisk stoppet opp for å høre på ham, gitt ham applaus. Slik han selv hadde gjort for andre trubadurer i et annet liv. I et par korte timer hadde Alex følt at han på nytt var blitt et menneske; en begavet sanger, ikke bare et simpelt skadedyr. Han ville gjøre det igjen, ville kjenne den uvante følelsen av velvære spre seg ut i den svære kroppen, se folk i øynene uten å skjemmes. Og etterpå gå og kjøpe seg noen flasker for egne velfortjente penger. Han tagg ikke, det hadde han aldri gjort; ville ha æren i behold til han stupte, den var alt han hadde igjen.

Han skjøv til side den store pappesken han hadde dratt over hodet da han la seg – et tak å se opp i, som stengte resten av verden ute – og krøp ut av den gamle soveposen han hadde tatt med seg fra teltet ved kanalen der det lille han eide av materielle goder ble passet på. Permen med gamle minner han søkte trøst i når tilværelsen ble for tung, de små skattene folk kastet fra seg på fortauer og i søppelkasser som han skulle reparere og selge på loppemarkedet i Clignancourt. Alle kjente alle der oppe – i det minste kjente alle ham. De kom til ham for et lydhørt øre, for trøst til sin fortapte sjel, en faderlig klapp på ryggen. Det var blitt litt mye i det siste, men selv i elendigheta finnes et hierarki, og han klarte ikke la være å ta til seg de andres skjebner, sånn var han bare laget. Men når han ville være i fred, trakk han ned til Seinens bredder, til Port du Louvre; når han trengte å sortere det han gikk og grublet på eller bare ville drikke seg full helt alene. På vin, ikke brutal sprit, den myke rusen senket ham sakte inn i en egen verden, inn i det fine som han en gang var en del av, ga ham tid til å stue bort alt det vanskelige, uten å behøve å prate med noen. Men i dag følte han nesten for å ta tak i livet igjen, hadde våknet med musikk i hodet. Aznavours Embrasse-moi. Kyss meg. Han måtte smile for seg sjøl da han kjente sin egen voldsomme fylleånde, sin egen sterke kroppslukt; et kyss ville nok blitt vanskelig å få. Han dro hånden over den kraftige manken, nikket vennlig til en fyr med stresskoffert som nikket kort tilbake før han satte farten opp, sikkert redd for å bli antastet.

Det gode humøret forsvant like fort som brødsmulene han pleide å gi småfuglene på morgenkvisten. Alex lette frem vinflasken fra soveposen, trakk ut korken og tømte halve flasken i en eneste slurk, sukket så tungt, gikk de fire skrittene ned til bredden, videre ut på ferjeleiet, la seg flat på magen. Det hadde regnet mye innover i landet, elven sto usedvanlig høyt, ville vel snart flyte over bredden igjen, som året før. Vannet i Seinen var forholdsvis reint og stinket i det minste mindre enn skjeggstubbene hans. Han måtte ha spydd. Han husket ikke helt. Han spyttet langt utover og stakk begge hendene ned i det kalde for å plaske litt vann i ansiktet, men kom borti noe som var hektet fast i stålet under lekterfestene som stakk ut. Hår. Kvinnehår. Hva faen …

Eva Lévy hadde allerede ligget våken en stund da mobilen sendte ut sin varmblodige sigøynerjazz. Telefon fra brigaden. Hun lot den ringe, de fikk legge igjen beskjed. Tok stumt imot et kyss i nakken fra Samuel da han sto opp, slik han gjorde hver morgen før han forsvant ut på kjøkkenet, satte på kaffetrakteren og gikk i dusjen. Hun ble liggende igjen, stiv og kvalm. Hun hadde våknet av at det var gått galt, kjent det med en gang. Hun snudde seg rundt på magen, trykket ansiktet ned i den bløte puten og dro blomsterengen av en dyne over hodet. Lå slik til Samuel kom tilbake fra dusjen. Hun orket ikke si noe, ikke nå, lot som om hun sov, men så ham for seg der han gjorde seg klar; den lange, senete kroppen, det våte, lysebrune håret som krøllet seg lett over den hvite skjortekraven, de mørke, glade øynene i det skarpskårne ansiktet som helt sikkert betraktet henne mens han knøt slipset. Han flirte litt, sannsynligvis, over at kruttønna hans, som han kalte henne, absolutt ikke hadde planer om å stå opp med det første. Eva orket ikke å oppleve at blikket hans forandret seg, at ømheten skulle erstattes med skuffelse. Over henne, fordi det var hennes skyld at barnet deres ikke ble til.

Samuel ga henne en dask på baken og forsvant ut av soverommet. Eva ble liggende til hun hørte døren slå igjen bak ham før hun satte seg opp. Prøvde å ta seg sammen og hørte på beskjeden på telefonsvareren. Suzanne. Hun måtte komme seg av gårde med en gang, de ventet på henne nede ved Port du Louvre. Hun sukket, flere detaljer fikk hun ikke, men hun orket ikke å ringe opp; Suzannes kalde stemme var ikke den hun hadde mest lyst til å høre akkurat nå.

Ironisk nok sendte vekkerklokken ut en gladlåt akkurat idet hun la mobilen fra seg på nattbordet. Eva slo den fort av, stabbet seg på bena, dusjet, fikk på plass en OB og ble stående foran vasken og betrakte seg selv. Håret slynget seg livløst over skuldrene og nedover, som røde, seige grener klistret til brystene. Til og med de fargerike markblomstene oppover underarmen virket visne. De noe tettsittende øynene under tunge lokk var som smale, rødsprengte sprekker rundt de ravgule irisene, leppene såre og hovne som et åpent sår i den bleke huden. Hun så ut som om hun akkurat var kommet hjem fra en fuktig fest. Det tegnet til å bli litt av en dag. Hun prøvde å smile til sitt eget speilbilde, se likegyldig ut, men det ble bare en helt meningsløs grimase.

Oppgitt dro hun på seg en utslitt olabukse, en sort singlet og en kort, rød skinnjakke. Uniformen hennes, kalte Samuel den, mens han nok, som de fleste andre menn gikk hun ut ifra, innerst inne drømte om lette skjørt og dype utringninger over fyldige bryster. De var et underlig par, de to. Som natt og dag. Hun lunefull, høyt oppe eller langt nede, han som en urokkelig klippe i høy sjø. Og begjærlig. Hun angret på den tverre ryggen hun hadde vist ham kvelden før, forbannet seg selv for at hun var så forbasket premenstruell.

Med et krus kruttsterk kaffe fylt til randen, lente hun seg mot kjøkkenbenken og myste ut av vinduet i femte og øverste etasje i den store bygården fra sekstiårene. Det tegnet til å bli en vakker høstdag, eika ute på gårdsplassen var begynt å kle seg i gule og røde nyanser, småungene på trehjulsykkel ville snart strømme ut med tjukke jakker og skravlende dagmammaer ville fylle benkeradene rundt den store sandkassen. Det fine været ville vanligvis hjulpet på humøret, men denne morgenen grudde hun seg til å gå på jobb. Hun trengte utfordringer, men nå fremsto de nærmest som uoverkommelige; de menneskelige tragediene hun omga seg med, det mannsdominerte miljøet, skepsisen til henne som utlending. Og sjef.

Hva om hun tok litt avspasering og dro hjem noen dager? Selv om det var mange år siden Eva hadde brukt det ordet om gamlelandet, savnet hun plutselig den bittelille slekten sin og de få vennene hun hadde igjen der oppe i nord.

Hun stappet kruset inn i oppvaskmaskinen, smekket låsen i bak seg, raste ned trappene de fem etasjene, ut fra gårdsplassen og videre ned Rue des Couronnes. Lot kroppen ta over kontrollen ned mot metroen, blikket festet i bakken for å slippe unna pratesyke naboer. Hun satte seg på det stive setet og lot den lave summingen av fremmede stemmer hente frem hverdagen.

Tjue minutter senere sikksakket hun seg opp trappene til metrostasjonen Pont-Neuf mellom søvntunge parisere. Stoppet på fortauet i den friske morgensolen, fisket frem det oransje armkledet med POLICE fra lommen på olabuksen, hev etter pusten et par sekunder før hun dro det over ermet på skinnjakken og fulgte steinmuren ned trappen mot elvebredden ved Port du Louvre.

Til tross for at det var tidlig morgen, måtte hun bane seg vei gjennom en voksende forsamling av nysgjerrige tilskuere – folk som hadde tatt metroen til jobben, studenter på vei til sine respektive fakulteter – før hun fikk øye på Grégoire de Montesquieu, hennes MC-kledde kollega som gudskjelov raget et halvt hode over de fleste andre der nede. Eva bannet inni seg over folks frydefulle interesse for død og fordervelse før hun bannet høylydt til en overivrig unggutt som hadde klatret opp stammen på en av platanlønnene, armen strakt fremover lik en smakløs nazihilsen, for å filme det hele med mobilen.

Eva tok i bruk albuene og kom seg endelig frem til bredden, huket seg ned under det brede gule og sorte båndet som innrammet et lite felt. Der sto Grégoire i sine egne tanker og observerte et søkkvått kvinnelik som var i ferd med å bli løftet over på en båre. En sort likpose lå åpen, klar til å transportere offeret videre til rettsmedisinsk.

Uten å ta seg tid til en formell hilsen, hogg hun tak i teknikeren før han fikk dratt opp glidelåsen på det dystre hylsteret, bøyde seg over båren, lettet over ikke å ha tatt seg tid til frokost. Hun befant seg ansikt til ansikt med et blåhvitt kvinnelik; haken nedfallen, den fargeløse, fyldige munnen følgelig formet i en slags oval, som om kvinnen hadde gått døden i møte med et forferdet skrik på leppene. Hun rettet seg brått opp, fylt av en intens tristhet igjen, svelget gallen som var i ferd med å trykke seg oppover spiserøret, stirret ned i brosteinen og fikk samlet seg, før hun sa lavt:

– Salut, Greg, kom så fort jeg kunne. Hva har skjedd her? Hun ventet ikke på svar før hun forsatte, lett indignert. – Har de ikke sendt noen rettsmedisiner ned hit, eller hva?

Grégoire dro det halvlange, sorte håret bak ørene og pekte på en kortvokst, skallet mann med bukkeskjegg, sort dress og røde joggesko som sto og pratet lavmælt med ambulansesjåføren.

– Salut, Eva, and calm down, baby, med alle disse uteliggerdrapene for tiden foretrakk sjefen å ha sitt på det tørre. Det er vår kjære Hervé som er på vakt.

Hun gjorde som Grégoire sa, roet seg en smule, og trakk ham med seg bort til Hervé. Mannen betraktet overrasket dem begge, rakte Grégoire hånden, hevet seg på tå og kysset Eva på begge kinn. Hun gikk rett på sak:

– Salut, Hervé. Jeg går ut ifra at det ikke er drukning det dreier seg om?

Hervé betraktet dem som om han hadde vanskeligheter med å fatte at det var de to som sto der. Det erget Eva litt. Teamet hennes jobbet riktignok sjelden med rene drapssaker, men de hadde nylig avsluttet en vellykket etterforskning av en bølge bankran der bruken av gisler var en av metodene, samt lyktes i jakten på en usedvanlig aktiv og brutal voldtektsmann.

Siden han allerede hadde oppmerksomheten rettet mot obduksjonen, svarte ikke Hervé med en gang. Eva trippet, på nippet til å sende ut en rastløs kommentar, men Grégoire fikk stoppet henne ved å dulte henne lett i siden. Utålmodig også han, men i motsetning til henne hadde han vel stått opp med høyre benet først. Hervé tok endelig ordet.

– Hør her, folkens, jeg kan allerede fastslå at drukning ikke er dødsårsaken. Se her … Han dro dem med bort til båren, pekte på kvinnens lukkede øyelokk og fortsatte: – Hadde hun druknet, ved ulykke eller av egen vilje, ville hun hatt øynene åpne, men noen har lukket dem. Der er alt jeg kan si foreløpig. Stikk ned til meg om tre-fire timer, så har jeg nok noe mer å komme med. Så snudde han på hælen og stakk av gårde, tilbake til sin travle, blodige hverdag på rettsmedisinsk som lå i underetasjen på sykehuset Hôtel Dieu, omtrent rett over på den andre siden av Seinen.

Eva og Grégoire ventet tålmodig mens teknikerne gjorde seg ferdige med å samle indisier og knipse bilder av skueplassen, som sannsynligvis ikke var stedet hvor kvinnen trakk sitt siste åndedrag. Michel, en ung fyr fra teknisk, var i ferd med å tømme lommene på den våte frakken til offeret. Med ryggen til, kremtet han og forklarte:

– Det var jeg som ba om å få deg ned hit, Lévy, det er mulig hun kommer fra nordiske trakter. Det er noe med klærne. Monnier gir deg detaljene på brigaden. Utover det er det ikke mye nyttig for oss på henne, bare et kart og en metrobillett, men det er noe jeg synes virker påfallende: frakken hennes var kneppet helt igjen, og skulderpartiet hektet fast. Det virker som om noen har festet henne under lekterfestet via to tilklippede hull. Som om man ville at hun skulle bli funnet her. Jeg sender detaljene over til deg så fort vi får analysert dem.

Eva nikket, betraktet kvinnen en siste gang, prøvde å gjøre seg opp en mening om hvem hun var. Europeisk type, middelaldrende, fargeløs og fattigslig på et vis … muligens en av byens løse fugler hun også, som ofrene for de tre andre drapene som den siste uken hadde opptatt en stor del av brigadens underbemannede kapasitet. Hun rotet i tøyvesken, dro opp en pakke Marlboro og fyrte opp en sigarett. Grégoire bommet en, dro dypt inn og blåste ut en røykring. Eva hostet, det var den første sigaretten på over tre uker, men hun trengte beroligende gift til denne dagen som hadde tatt til med en personlig fiasko.

– Hvem fant henne, Greg?

Noe støy bak dem fikk Eva til å snu seg. Hun ble ergerlig da hun oppdaget at pressefolk var i ferd med å strømme til, blant andre Julien Montfort, en blond langhåret indierocker og fotograf i avisen Libération. Et par–tre andre fotografer sto ved siden av Montfort, sikkert frilansere for Le Monde og Le Parisien. Og reportere fra radiokanalen til Agence France Presse, selvfølgelig, som forsøkte å bane seg vei ned til dem med mikrofonen veivende. Grégoire gjorde et kast med hodet ned mot elvebredden der en åpenbart sliten kar satt på kanten og vippet overkroppen nervøst frem og tilbake.

– Det var han der som fant henne. En uteligger. Alex et eller annet.

Eva betraktet mannens brede rygg og pekte diskré med sigaretten mot fortauet ovenfor den massive steinmuren. Grégoire slapp umiddelbart ut et par upolerte gloser mens hun gikk bort til en av bilene deres og bøyde seg mot den kvinnelige sjåføren.

– Få vitnet ned til brigaden nå med én gang, før gribbene her får satt klørne i ham. Tilby ham ei glattcelle til å komme seg i til jeg kaller ham opp til meg på kontoret, greit?

Betjenten adlød og Grégoire ruslet av gårde til sin sorte, skinnende antikvitet av en Harley, vred om tenningen og forsvant i et brøl. Eva bestemte seg for å ta bena fatt, stoppet et øyeblikk på broen over til øya Ile de la Cité, midt i byens hjerte, og lot blikket synke ned i det mørke vannet, kjente lukten av det. Dro inn eimen av eksos fra motorsyklene som dundret bak henne, observerte noen morgenfriske turister som allerede hastet i vei i retning Notre-Dame. Så for seg kvinnen som hadde surret rundt der nede i det mørke, våte helvetet.

Sarah Blanc sto ute på terrassen på toppen av det gamle parkeringshuset, som for lenge siden var blitt forvandlet til redaksjon for avisen Libération i det tiende arrondissement, og myste utover byen mens hun nippet til et beger med tomatsuppefrokost fra automaten i kafeteriaen, lot den høstlige brisen leke seg med den eksentriske afrobollefrisyren og fikk nupper på de nakne bena under den lårkorte, fargerike vintagekjolen. Så la hun en varsom hånd under navlen, over livmoren som ikke lenger var tom.

For å nyte det fine været, hadde hun spasert til jobben denne morgenen, dumpet litt sent inn på morgenmøtet og gått glipp av det meste. Hun fikk bare med seg at Julien og fotoapparatet var blitt sendt ned til elvebredden ved Ile de la Cité et sted, der et drama visstnok hadde utspilt seg. Uansett, hun fikk mer eller mindre frie tøyler fra sjefredaktøren, så lenge hun leverte noe dagsaktuelt stoff om «Les faits divers» – kriminalitet, rettssaker, korrupsjon – i tillegg til de lange artiklene, gjerne om internasjonale væpnede problemstillinger, som hun skrev til de ukentlige spesialutgavene.

Sarah tømte begeret i én slurk og gikk tilbake til skrivebordet i det åpne kontorlandskapet hvor telefonene kimte i ett sett, for å finpusse artikkelen hun holdt på med; «Politikk og journalistvirksomhet i Afghanistan». Den burde ligge klar senest om et par dager. Hun tok der for seg den fem måneder lange kidnappingen av hennes kollega Madeleine, som for kort tid siden var blitt løslatt, mager og utslitt, men i live. Hun gikk i dybden i saken, sammenlignet Madeleines tilfelle med andre journalisters fra andre land, de forskjellige grupperingene, religiøse, politiske eller vinningsmotiverte tilfellene. Hun jobbet med mye materiale; utenlandske artikler, «konfidensiell» informasjon fra kilder innad i utenriksdepartementet, informasjon fra den arabiske kanalen Al Jazeera, videoopptak med fordringer, erklæringer eller henrettelser. Men nå klarte hun ikke å konsentrere seg og skrudde i stedet på radioen for å høre på nyhetene i France Infos fem minutters morgenflash.

«Agence France Presse har akkurat sluppet informasjon som politiet til nå har holdt tilbake, om at Paris trolig igjen står overfor en seriemorder som, etter sigende, opererer i uteliggermiljøet. Det første drapet fant sted ved bredden på Quai François Mittérand i det første distriktet. En ung mann av nordafrikansk opprinnelse ble funnet med strupen kuttet over. Etterforskningen rundt dette drapet konsentrerte seg først om narkotikamiljøet i byen, men da en mann på førtifem år, også han kjent som en av byens hjemløse, ble funnet drept på samme måte i en bakgård i det fjerde distriktet, ble etterforskningen skjerpet, ettersom mannen ikke var stoffmisbruker. I går ble et tredje offer funnet langs elvebredden i det femtende distriktet, også han med strupen kuttet over. Det dreier seg om en mann på sekstito år, uteligger og nordafrikaner som de to første ofrene. De offentlige tjenester, samt Røde Kors og andre foreninger som driver med veldedighetsarbeid innenfor uteliggermiljøet, kjører nå rundt og oppfordrer til å vise aktsomhet. En annen kilde opplyser at en kvinne ble funnet død i Seinen i dag morges, ved Port du Louvre. Kvinnen ble tilfeldig oppdaget av en hjemløs. Politiet har ennå ikke bekreftet dette, så det er for tidlig å påvise om denne saken kan ses i sammenheng med de andre tre …»

Sarah ble sittende en stund og lage kruseduller på skriveunderlaget mens tankene fløy mellom konflikten i Afghanistan og uteliggerdrapene, da Julien Montforts skikkelse dukket opp i en gul Green Day skjorte med Bullet in a Bible over hele brystkassen. Han knipset med fingrene under nesen på henne og viftet med en USB-minnebrikke.

– Hei, Sarah, sitter du her og drømmer? Har du ikke nok å gjøre, eller? Her har du noen bilder fra nede ved Seinen. Sannsynligvis noe kriminelt, det krydde av politifolk der. Tenkte det kunne være noe for deg. Si fra til meg om du kan bruke noe av det. Er blakk som ei kjerkerotte om dagen og du skylder meg en tjeneste, frøken Blanc. Snoket litt, fikk med meg at teknikerne hadde bedt om å få ned en særskilt etterforsker, Eva Levis, eller noe i den duren, men ikke spør meg hvorfor. Det er din jobb, ikke sant?

Han flirte, ga henne et kyss på kinnet, dro opp kraven på skinnjakken og forsvant. Sarah kjente seg merkelig oppspilt da hun koblet brikken på PC-en og klikket på det første bildet. Et dryppende kvinnelik. Hun ble overveldet av det tragiske synet og svelget tungt, de livløse kjevemusklene ga kvinnen et måpende uttrykk i ansiktet tross de lukkede øynene. Hun la en hånd over magen som for å beskytte det lille livet mot verdens bestialitet, men klikket likevel på neste bilde. Betraktet forsamlingen, teknikerne, politiet. Det lange, røde håret, skikkelsen som virket både smidig og klossete på samme tid, bekreftet at en av etterforskerne der var Eva Lévy. Hun klikket videre. Eva i ferd med å diskutere med en fyr, halvveis lent over liket. Sarah zoomet henne inn. Noen måneder tidligere hadde hun fått anledning til å observere etterforskeren i venterommet på byens mest renommerte sykehus spesialisert på obstetrikk, der de begge troppet opp til de daglige blodprøvene på morgenkvisten. Eva gjemte seg alltid bak en maske av utilnærmelighet, ofte med nesen i en fagbok. En av disse morgenene, etter å ha blitt tappet for litt blod, hadde Sarah satt seg ute på trappen foran hovedinngangen til det store, massive mursteinsbygget fra begynnelsen av nittenhundretallet for å vente på henne. Hun ville invitere henne på en espresso og en croissant på brasseriet over bulevarden. Eva hadde faktisk takket ja, men fikk en telefon fra brigaden og måtte i stedet løpe av gårde. Siden hadde hun ikke sett henne.

Sarah klikket på neste bilde og vurderte å ringe redaktøren for å foreslå en artikkel om drapet til morgendagens avis. Hun hadde aldri hatt med Eva Lévy å gjøre i jobbsammenheng, aldri vært på samme sak, og hun risikerte at Eva ville ta det ille opp om hun prøvde å fiske etter opplysninger, så hun ringte i stedet Adrien Martinez, en etterforsker med et tvilsomt rykte hun kjente fra en tidligere jobb. Han hadde gitt henne nyttig innsidestoff fra en rettssak holdt bak lukkede dører, og hun visste at han hadde en svakhet for henne.

Etter samtalen nynnet hun for seg selv, ble klar over at det var Beatles’ Norwegian Wood hun nynnet på og måtte smile, fornøyd over hjernens forbløffende funksjoner.

La brigade criminelle lå helt øverst i politiets hovedsete i det pompøse bygget i 36 Quai des Orfèvres, på øya i første arrondissement, på den andre siden av den store plassen foran Notre-Dame. Her lå regions-direktoratet til kriminalpolitiet for området Ile de France, som besto av Paris bys befolkning på over to millioner innbyggere pluss de omkringliggende kommuner, som til sammen ble nærmere tolv millioner mennesker. Og vegg i vegg, Paris’ juridiske fylkesadministrasjon. Brigaden, med sine hundreogti ansatte, hadde som hovedoppgave å ta for seg mord, kidnappinger der løsepenger ble krevet, etterforskninger rundt attentater og mordbranner, i tillegg til annet sensitivt stoff, som etterforskning rundt offentlige personer. Alt dette fordelt på tre avdelinger samt en antiterror-kommando med tre forskjellige etterforskningsgrupper. Det skjedde stadig at de forskjellige avdelingene måtte overlappe hverandre avhengig av omstendighetene. For tiden var dette tilfelle da det var kommet en bombetrussel mot landets største konservative parti, UMP, som skulle holde landsmøte bare noen få dager senere. Store krefter ble av etterretningsvesenet dratt inn i etterforskningen av attentattruslene, noe som gjorde at Evas avdeling de siste dagene hadde vært sårt underbemannet. Brigadesjefen, madame Seguin, en av de få kvinnene i ledelsen, drev iherdig lobbyvirksomhet overfor innenriksdepartementet for økte budsjetter og flere ansatte – så langt uten hell. Resultatet var at arbeidsfordelingen ble improvisert ustanselig, og daglige fellesmøter var vanskelige å få til fordi etterforskerne enten var ute i felten, eller hevdet at de ikke kunne kaste bort tiden på avdelingsmøter om saker de ikke jobbet med.

Etter å ha gått gjennom sikkerhetskontrollen og over den asfalterte gårdsplassen, forbi vinduene til store saler med byster og malerier av viktige personer i fransk rettshistorie, tok Eva den brede renessansetrappen opp til fjerde og øverste etasje. Kontrasten var stor, her var små kontorer trykket inn mellom de opprinnelige romoppdelingene under skråtaket. Gulnet maling på veggene, slitne skrivebord med stålben og laminert plate, kontorstoler i grått og falmet stoff, overraskende nok helt oppdatert datautstyr, neon i takene, innestengt luft. Men Eva likte det slik. Og i det minste var det ikke røykeforbud der ennå.

Vel oppe stoppet hun for å trekke pusten, dro på seg «alt er okay»-masken før hun slo opp den doble døren, nikket kort til fjonge Suzanne på sentralbordet, tok en tur bortom kaffemaskinen for en dobbel espresso, før hun hastet videre innover i den trange korridoren på jakt etter Grégoire. Tok en titt inn i hvert kontor bortover siden hun så å si aldri hadde truffet ham sittende i hans egen slitne kontorstol, hvor det fløt over av uarkiverte dokumenter og mapper, tomme Cola- og Heinekenbokser, som regel et overfylt askebeger og ofte pappemballasje fra nærmeste kinarestaurant, som sannsynligvis livnærte seg på krimbrigaden alene.

Frustrert over å ikke finne ham noe sted, snudde hun på hælen og strenet tilbake til sitt eget kontor som lå på venstre side helt oppe ved resepsjonen. Røsket opp den gråmalte døren der hun ble møtt av en vegg av røyk.

– Fader, Greg, du kunne i det minste åpne vinduet når du sitter her og damper!

Eva tråkket over gulvet i det ni kvadratmeter store kontoret, åpnet vinduet på vidt gap og harket teatralsk før hun sank ned i sin egen komfortable sjefsskinnstol og fyrte opp en røyk selv.

– Hva er det med deg i dag da, madame? Har du krangla med Samuel, får du kjefte på ham, jeg gidder ikke sitte her og være skyteskive for ditt dårlige humør, svarte Grégoire snurt.

Han lot de nypussede sykkelstøvlene dunke i gulvet og vippet på stolen mens han klødde seg på den ubarberte haken i det bleke ansiktet. Hadde det vært en vanlig dag, hadde Eva kanskje smilt litt av ham, som de fleste på brigaden kalte Lucifer, en ærestittel tillagt ham før hennes tid av byens mest berømte gatepike på noen og seksti – en kvinne utrustet med en sjenerøs barm og en enda mer sjenerøs mage, en rødmalt trut og et stort hjerte. Eva likte henne godt, kanskje fordi hun kalte kundene ses amoureux, kjærestene sine, noe som nok ikke var så langt fra sannheten; de var stort sett de samme som de første årene hun tilbød kroppen sin i bytte mot noen knitrende sedler. Men Grégoire hadde en gang dratt henne strittende med som vitne til en skyteepisode, hadde vel vært litt hardhendt, og siden han var lang og tynn som djevelen selv, med beksvart hår som han holdt bakover med gelé, og smale mørke øyne som satt forholdsvis langt inne i skallen, hadde Lulu i et anfall av protest kalt ham Lucifer. Dette falt selvfølgelig ikke for døve ører, hans veritable fornavn gikk fort i glemmeboken, og de fleste husket ikke lenger helt hva han egentlig het, bortsett fra de på personalavdelingen som insisterte på å skrive hans adelige navn, Grégoire de Montesquieu, på lønnslippen hans. Og Eva, som stort sett kalte ham Greg, med unntak av enkelte anledninger der hun syntes kallenavnet var absolutt på sin plass. Men nå ga hun ham bare et slengkyss som unnskyldning for sitt usle humør, plasserte sine sandalskodde undersåtter på skrivebordet og lente seg bakover hun også.

– Fikk tid til å utveksle et par ord med Monnier mens jeg ventet på deg, sa Grégoire videre. Uteliggeren heter Alex Bartolomeo. En fyr kom over ham da han hylte og bar seg nede ved Seinen, og ringte oss da han skjønte hvorfor.

– Det må ha kostet Monnier mye å bite i det sure eplet og gi meg, eller oss, denne saken. Vår elskede mannssjåvinist og fremmedhater, hva? kommenterte Eva tørt mens hun dro ut en skuff, plukket opp en Fam, trakk i den sorte singleten og sprayet seg under begge armene. Grégoire ristet oppgitt på hodet og snudde seg bort.

– Du er vel litt streng med Monnier, Eva, svarte han med et sjeldent alvor i stemmen. Han er ikke nødvendigvis en drittsekk fordi han ikke smiler vennlig til deg hver morgen, det gjør han ikke til meg heller. Min egen lille teori er at han er depressiv. Han har jo …

– Gud bedre, spar meg for pub-psykologien din, avbrøt hun ham, men angret seg da hun så det fortsatt alvorlige uttrykket hans. Men for henne, som for ethvert menneske, var det vanskelig å forholde seg til en overordnet som så soleklart holdt henne på avstand. Hun opplevde det som en protest mot at hun var blitt hentet inn til denne stillingen under hans ledelse.

– Der kan du se. Skjønner godt at Monnier ikke gidder å stryke deg etter håra. Du har bare deg selv å takke om normale folk holder seg langt unna deg! sa Grégoire, mer oppgitt enn irritert. – Skal vi sette i gang å jobbe eller skal vi sitte her med rumpa klistra fast i stolsetet?

– Jeg vil i alle fall drikke opp kaffen mens du forklarer meg mer først, svarte Eva. – Mener du virkelig at en lettere hysterisk lokalpolitiker, selv om det dreier seg om madame Donadieu, fortsatt opptar omtrent alle folka her?

Det var fru Donadieu, borgermester i byens syttende distrikt, som hadde mottatt attentattruslene fra en gruppe som etter sigende skulle være tilknyttet Al Qaida.

– Halvparten av regjeringen og stortinget dukker jo opp på UMPs årsmøte in a couple of days, sa Grégoire og forurenset som vanlig sitt morsmål med Oxford-engelsk for at hun aldri skulle glemme at han behersket språket som en innfødt. – Vi kan ikke ta noen risiko med en så prominent forsamling. Han smilte mens han pirket seg mellom tennene med en fyrstikk. – Ordre fra presidenten himself.

– Joda, jeg er klar over det. Beklager, Greg, jeg er bare i dårlig humør. Vel, hva har vi? fortsatte Eva mens hun slo på PC-en og tastet inn de obligatoriske data for åpning av en ny sak før hun slo på France Info. Lot alltid nyhetskanalen surre i bakgrunnen mens hun jobbet, redd for å ikke helt være med i denne verden om hun gikk glipp av den minste lille begivenhet, og hun ville sjekke om Agence France Presse allerede hadde nevnt saken. De ristet begge litt oppgitt på hodet da de fikk det bekreftet.

Etter sendingen ba hun Grégoire stikke og hente Alex Bartolomeo. Stakkaren hadde kanskje kommet seg nå og ville sikkert hjem, hva nå enn det kunne innebære for ham. Grégoire adlød uten å mukke, glad for å endelig kunne bevege på kroppen. Eva fulgte etter ham ut i resepsjonen, plukket opp en Buck fra automaten før hun satte seg i vinduskarmen og lukket øynene.

Ti minutter senere ble døren slått opp med et brak, og en eim av svette og skitt spredte seg i rommet. Grégoire puffet Alex vennlig, men bestemt, i ryggen og lukket igjen døren bak dem. Eva smilte vennlig og rakte frem hånden uten å la seg bry med at den ble trykket tilbake av en lite presentabel neve. Det tok bare et brøkdels sekund før mannen vant hennes medlidenhet, men det holdt hun for seg selv. Medlidenhet kunne ta fra ham det han hadde igjen av verdighet. Om han hadde noen.

– Hei, Alex, jeg er Eva Lévy og ansvarlig for etterforskningen av drapet på kvinnen du …

– Greit, greit, avbrøt Alex henne med en hes baryton og satte seg tungt på en stol på den andre siden av skrivebordet.

– Vil du ha en øl? spurte hun vennlig og satte Buck-en på bordet foran ham.

Alex nikket takknemlig, åpnet boksen og tømte den i én eneste stor slurk før han, som et naturlig resultat av dette, slapp en gedigen rap med et beskjemmet smil. Grégoire forble stående ved det åpne vinduet, pustet anstrengt inn litt frisk luft og lot Eva styre samtalen med vitnet.

Hun mønstret mannen der han satt med slunkne skuldre iført en meget skitten olabukse full av flekker hun helst ikke ville vite hva var, en T-skjorte av ubestemmelig farge med «Radio Nova» trykket på, som sikkert ikke hadde vært av kroppen hans på et par uker. Over hadde han en grønn militærjakke med hull på den ene albuen. Svær mann, så ut som han var rundt femti, men med det livet, kanskje bare førti. Kraftig salt-og-pepper manke, men utover det, ikke merket av uteliggertilværelsen annet enn ved de sprengte blodkarene som spredte seg utover kinn og nese. Et stygt arr i pannen, resultat av et åpent sår som sikkert ville sett bedre ut om det hadde fått en fire-fem sting i utgangspunktet. Synd, han kunne egentlig ha vært en kjekk kar, han utstrålte en usedvanlig mannlighet med skarpe trekk, som likevel ga inntrykk av et sårbart sinn. En sjelden sjarm han nok ikke var bevisst på selv.

– Hvordan går det, Alex, har du kommet deg litt? Nå skal du fortelle meg det du vet, og så skal du få gå. Først og fremst: Lukket du øyelokkene på kvinnen? Eller var det fyren som ringte oss opp som gjorde det? spurte hun rolig.

Alex’ brune øyne fikk et panikkfylt drag.

– Øyelokk? Nei, vi rørte henne ikke, det var ikke vi som dro henne opp, han … Gå? Nei, nei, jeg vil bli her … stotret han frem.

Eva ble overrasket. Bli her? På ei glattcelle? Her hvor ikke en eneste en av toskene der nede hadde funnet på å tilby fyren en dusj, hvor alkohol ikke sto på menyen, hvor sengen besto av en ukomfortabel betongkloss med en tynn madrass over?

– Kjære deg, Alex, vi kan ikke ha deg her uten grunn, du er ikke anklaget for noe som helst. Du er her som vitne. Dette er ikke noe hotell, vet du. Men om du vil, tar jeg en telefon til et av hjemmene i nærheten, så får du dusjet og vasket klærne, litt mat i kroppen og en siesta. Det virker det som du kunne trenge.

Han gned seg nervøst over haken. Reaksjonen hans var uventet, ville han bli her fordi han var redd? Hadde det vært meningen at han skulle finne liket? Noen som visste at han holdt til der nede?

– Nei, nei, faen heller. Jeg vil ikke det. Får ikke noe å drikke der. Du ser jo at jeg trenger det, alkis ikke sant. Da foretrekker jeg heller strandpromenaden min. Har det bra nok der.

Så tidde han, brått stiv i kroppen av spente muskler. At han prøvde å skjule noe med de bråkjekke ordene var opplagt.

– Kjente du henne, Alex?

Han satte boksen fra seg på bordet, men ble sittende og vri litt på den før han lot armene synke ned langs kroppen mens han åpenbart tenkte seg om, vurderte for og imot, dunket hælene i stolbena.

– … Det … det var ikke ei av dem jentene som holder til der nede, kan ha blitt dratt med en lang vei, høyt vann nå, det har jo hølja ned i et par uker, det har dere vel tenkt på sjøl.

Eva analyserte hvert ord han sa. Han var unnvikende og nervøs. Og han svarte ikke på spørsmålet. Men hvorfor? Da han satt og rugget nede ved bredden, hadde han virket helt ute av seg. Kanskje det ikke bare var sjokket over å finne et lik i elven, men også at han visste hvem kvinnen var. Uteliggermiljøet i byen var ikke større enn at det var godt mulig. Spesielt nå som mange av dem samlet seg rundt aksjonen til Augustin Legrand og foreningen som skapte politisk furore rundt «problemet» før vinteren kom. Men nå virket han så på vakt at han risikerte å lukke seg helt. Hun forsøkte med noe mer personlig.

– Hvordan går det med deg etter dette, Alex? spurte hun i et stemmeleie som viste at hun forsto at det groteske funnet måtte være en stor belastning.

– Å, du vet. Har sett mye fælt i livet før, det skjønner du jo. Jævlig var det, men med ei flaske og litt søvn, så går det over.

Han hadde åpenbart ikke tillit til henne ennå, kanskje ikke til noen som helst i sin problemfylte tilværelse.

– Hvordan har det seg at du har havnet på gata, Alex? For du har vel ikke alltid hatt et slikt liv, har du vel?

Han fikk et dystert drag over seg, sukket så tungt før han så henne rett inn i øynene.

– Vel, madame, du virker som ei grei dame, men den historien holder jeg for meg sjøl. Det har ingen andre noe med. Og det å bo på gata, ikke ha ansvar for noe eller noen, er ikke så jævlig som folk trur, i alle fall ikke for meg. Han dunket på nytt hælene rytmisk i stolbena, men fortsatte, pratet lett febrilsk, antakelig for å skjule nervøsiteten. Eva lot ham gjøre det, for mellom ordene ville han kanskje slippe noe av betydning. – Det er verre med de jentene som drar der nede, fæle saker som regel, vold og faenskap. Noen av dem har unger de ikke får se. Tatt fra dem, vet du, mens de egentlig er skikkelige jenter. Havner på kjøret av sorg, håpløshet og pengemangel, for å ende opp med å selge kroppen sin for en slikk og ingenting, til og med til oss, for ei flaske bare … Noen av gutta også, født inn i elendigheta, nesten helt naturlig for dem å havne utpå, mens andre igjen hadde det aldri blitt skikk på likevel. Mye faenskap i mange, vet du, mer enn du trur.

Han tidde endelig og rettet seg opp i ryggen, som om han hadde tatt en definitiv avgjørelse.

– Her på krimmen ser vi mye av det der, Alex, svarte Eva alvorlig, og la til: – Hør her, nå skal du få gå og ta deg en dusj nede på glattcella, så skal jeg få en av karene til å skaffe deg noen skikkelige klær og en ren sovepose. Og i morgen kommer jeg en tur ned på bredden så tar vi en prat. Du får vise meg akkurat hvor og hvordan du fant henne, ikke sant? Og så tar jeg med litt lunsj og litt vin til oss. Du kan ikke bli her, vi har ikke, rent juridisk sett, lov til det, selv om vi gjerne ville.

Alex nikket, han skjønte det, fikk det plutselig travelt og tok et par skritt mot døren. Eva trykket ham på nytt i hånden og vendte seg mot Grégoire.

– Greg, tar du deg av dette? Så blunket hun oppmuntrende til mannen da de forsvant ut og avsluttet med: – Da sees vi til stevnemøtet vårt i morgen!

Alex svarte med et trist smil og et lite bukk før han og Grégoire forsvant ut i korridoren.

Eva lot døren stå åpen og satte vinduet på vidt gap i håp om at gjennomtrekken skulle få bukt med stanken. Hun burde kanskje ha vært litt mer pågående, men hun hadde fulgt magefølelsen, det var mulig han ville åpne seg litt mer i sine egne omgivelser. Hun skulle jommen spørre Samuel om han ikke hadde noen klær han kunne unnvære, de var omtrent like store de to. Den brune saueskinnsjakken, kanskje? Den hadde han ikke brukt på en stund.

At man kunne havne på skråplanet hadde Eva stor forståelse for. Livet kunne bli snudd opp ned på noen sekunder, det hadde hun selv erfart. Og faren hennes brukte ofte, før han ble brutalt revet bort, både tid og krefter på ungdom som var havnet på kjøret. Hun ville aldri glemme begravelsen hans. Kirken var stappfull, og helt bakerst sto en gjeng med ungdommer i sorte skinnklær og kjetting. Karer hektet på stoff eller lim, men som ville vise ham den samme respekten han hadde vist dem, og ta et siste farvel ved graven. De samme ungdommene folk flest gikk store omveier for å unngå. Den dagen lærte Eva at ethvert menneske fortjener respekt, til og med de som har begått kriminelle handlinger av den verste sort. Hun lærte å skille mennesket fra dets handlinger fordi årsakene kunne være så mange. De kriminelle måtte selvfølgelig få sin rettmessige straff og holdes borte fra gata, men først og fremst få behandling, fordi de en dag på nytt ville møte friheten.

Eva fikk sporet tankene tilbake på saken og kikket på mobilklokka. Et par timers venting til, den tid det tok for Hervé å ha noe mer konkret å komme med. Hun kunne likegodt bruke tiden til å få gjort seg ferdig med et par av sakene som skulle videre til statsadvokaten. Hun sukket og åpnet rapporten om det siste uoverlagte apotekerdrapet. En enkel sak der det var stoff som var roten til alt ondt, og som de hadde løst på noen timer.

